Kažimír, Peter, podpredseda vlády a minister financií SR (2015-06-30):
Ďakujem veľmi pekne za možnosť zareagovať a nebudem zdržovať dlho, aj keď súhlasím s tým, čo povedal pán poslanec Kollár, ale aj pán poslanec Zajac, dokument, o ktorom rokujeme dnes a ktorý prešiel väčšinou aj cez skoro všetky výbory Národnej rady, je dôležitý, pretože je zrkadlom hospodárenia štátu v tom širšom slova zmysle, teraz mám na mysli celý okruh verejných financií a my sa často bránime takej firemnej rétorike z hľadiska toho, ako to funguje v štáte, vo verejnej správe, v samospráve, že to nie je ako vo firmách, ale na konci dňa hovoríme o konkrétnych číslach, o čistote účtovania, o preukazovateľnosti, o preukázaní dôveryhodnosti čísiel, tak treba priznať, že Slovensko ide celé roky a z hľadiska výkazníctva tou stranou, tou cestou firemnej kultúry sme patrili medzi jednu z mála krajín a to je proste projekt, ktorý ide naprieč politického spektra, ktorá smeruje k tomu, že výsledok nášho hospodárenia de facto potvrdzuje ako keby audítor, to znamená, dáva na to okrúhlu pečiatku. Je to o tisíckach subjektov, ktoré sú zahrnuté v tejto správe, a je to správne, pretože je to o dôveryhodnosti čísel, ktoré máte na stole. To, že debata je taká, aká je, a že záujem je, aký-taký je, to proste zodpovedá vzrušujúcej debate pri schvaľovaní rozpočtu, lebo vždy je, sú stovky rúk, ktoré chcú rozdávať, a je málo rúk a málo úst, ktoré sa chcú vyjadrovať k hĺbke údajov, ktoré vidíme pred sebou. Ja ďakujem za korektnú debatu, je korektná aj z pohľadu, korektná aj z pohľadu rôznych legitímnych postojov toho, ako by sa mal vývoj ekonomiky hospodárenia v našej krajine ďalej vyvíjať. Viete veľmi dobre, že toto je výsledok hospodárenia v roku 2014, o ktorom sme veľmi búrlivo tuto v decembri-novembri roku 2013, o tom debatovali. To nebolo ako minulý rok, necelé dva dni, to bol skoro týždeň, kde sme vlastne dopredu avizovali zmenu taktiky z pohľadu toho, že nebudeme jeden rok pokračovať v silnej konsolidácii, to znamená, to slovo expanzia, fiškálne uvoľnenie, resp., resp. väčšia verejná spotreba alebo impulz cez verejnú spotrebu bol plánovaný, cieľavedomý a z hľadiska nášho pohľadu videnia vecí aj sa oplatil, pretože sa, sa odrazil v naštartovaní ekonomiky z pohľadu, z pohľadu aj tvorby pracovných síl, aj toho akéhosi uvoľnenia atmosféry v celej eurozóne a v celej Európskej únii. A na to máme naozaj dlhodobo konzistentne rôzne pohľady a tie sú naozaj legitímne. Výsledok je dôležitý, tak ako to nebýva iba v rozprávkach, v dobrých knihách, ale aj v živote, z pohľadu cieľov, ktoré sme si stanovili, tie sme v zásade splnili, a avizujem, že je to, to, čo tu máte dneska na stole, je výsledok jarnej notifikácie, taká okrúhla pečiatka po prvých číslach, ktoré prišli, prešli ministerstvom financií, štatistickým úradom a Eurostatom. Ja naozaj predpokladám, že je výška deficitu notifikovaná v decembri bude ešte nižšia, bude sa naozaj blížiť k cieľu, ktorý bol stanovený niekde na úrovni 2,6 % alebo ešte lepšie. Prečo je tomu tak, aby sme si to vysvetlili, dane z príjmov právnických osôb, ktoré dobiehajú, a dobiehajú vlastne, firmy mali možnosť posledné daňové priznania podávať 30. júna, to je tuším dnes. To znamená, než na jeseň sa dozvieme ešte o výsledkoch hospodárenia z hľadiska dane z príjmov právnických osôb o 30 % firiem, lebo podľa mojich informácií k 31. marcu to bolo len 70 % firiem, ktoré, ktoré zaplatili dane a priznali výsledky svojho hospodárenia. Takže už na základe ale známych čísiel a nejakého projektovania ďalšieho výhľadu sme naozaj minulý týždeň zvýšili objem našich príjmov dane z príjmov právnických osôb o ďalších 140 mil. eur, čo je skoro 0,2 % HDP, či z tých 2,9 pôjdeme niekde na úroveň pod 2,7. Pevne verím, že žiadne metodologické zmeny tam nebudú. A to je pre mňa ako ministra financií to kľúčové z hľadiska cieľa. Ak hovoríme o 12, vyše 12 mld. príjmov a vyše 15 mld. výdavkov, tak sa hýbeme niekde na úrovni skoro pod 30 mld. eur sumy, ktorá ovplyvňuje tento výsledok, ak sme teraz odchýlení o 150 mil. eur, tak viete, akým malým percentom z pohľadu tej celej sumy. Na konci dňa je to vždycky nejaká súhra úsilia aj náhod, aj metodologických zmien. Snáď len jedno vysvetlenie, v daniach a odvodoch sa naozaj darilo lepšie vďaka lepšiemu vývoju ekonomiky a vďaka efektivite, lepšej efektivite výberu, to je aj poznámka na pána Jurzycu, ak kritizujete lepší výber, je to dané efektivitou, hej, takže tak to dopadlo, ja som rád, že to dopadlo aspoň takto. A všimnite si, ja som to v úvodnom slove povedal, skoro o miliardu eur sme prišli na základe metodologických zmien, to znamená, malinká, malinká cesta v čase, vždy – a to, to boli ľavé aj pravé vlády – si zarátavali dividendy zo štátnych firiem dva roky, dva roky staré dividendy za ESA príjmy, to sa všetko zmenilo minulý rok a už iba príjmy z hospodárenia firiem za daný rok sú považované za ESA príjmy. Predtým to bolo možné, v roku pána 2014 to odrazu možné nebolo, lebo sa zmenil metodologický postoj Eurostatu, a prišli sme o miliardu eur. Keby tento stav, ako sme to robili doteraz 20 rokov, zostal, tak by ten deficit nebol 2,9 pri týchto výsledkoch, ale o 1 % lepší, hej, a bol by aj štrukturálne úplne iný. Čiže môžeme hovoriť o tom, či je niečo fér, alebo nie je fér, toto je proste výsledok, fotografia toho stavu, ktorý tu je, a nič k tomu viacej neviem povedať. Ja som rád, že sa nám podarilo znížiť dlh, medziročne došlo k poklesu dlhu aj v percentuálnej miere a v absolútnych hodnotách, lebo vždycky nás môžete šticovať buď zľava, alebo sprava percentom alebo absolútnym číslom, ten nárast tam je, ale je v stovkách miliónov eur, necelých 200 mil. eur, je to naozaj historicky jedno z najmenších čísiel, ktoré medziročné navýšenie dlhu, teraz nehovorím o výške deficitu ako takého. Ak je tu kritika, že hotovostný deficit bol vyšší, skutočnosť, kontra skutočnosť, tak si dovoľujem pripomenúť, že v roku ’13 bol o miliardu zase nižší, ako bol plán, no proste sa nám nepodarilo dosiahnuť taký istý výsledok, ale aj tento výsledok, ten hotovostný schodok bol nižší o vyše 300 mil. oproti rozpočtu. Čiže z hľadiska riaditeľa firmy je ten výsledok lepší, ako bol plán, to si dovolím sa obhajovať, a teda máme právo aj na odmeny a tantiémy (povedané so smiechom), ak to chcem povedať vo firemnom vyjadrení. Boli tu ešte také parciálne otázky, 1 900 ľudí navyše, medzitým som komunikoval so svojimi ľuďmi, to je kľúčovo spôsobené nárastom ľudí, ktorí pracujú s eurofondmi, lebo tam stále je proste potrebné pridať, a potom 800 ľudí, ktorí kontrolujú ten nový systém dávok, a kontra verejné práce. Pôvodný plán bol, aby sa toto navýšenie absorbovalo znížením niekde inde. Prijímam kritiku, ale vysvetľujem, čo je za tým, nie sú za tým ďalší siví úradníci v papučkách, ale konkrétne tieto profesie, ktoré hovoríme, a možno mali podobný počet v tých papučkách odísť, o tom môžeme debatovať veľa. Posledná vec, započítanie našich záväzkov z hľadiska našej účasti v dočasnom eurovale, tzv. EFSF, tu vás, pán poslanec Kollár, musím ubezpečiť, že premietnutie do dlhu týchto záväzkov voči každej krajine robí sám Eurostat, nemáme s tým my nič spoločné ani rezort financií, ani náš štatistický úrad, robí sa to z centrálnej úrovne, to znamená pán Regling, ktorý je šéf EFSF, hlási čísla z hľadiska emitovaných, vydaných dlhopisov dočasného eurovalu voči svojim, teda predaj dlhopisov voči investorom, z ktorých kryl potreby programových krajín, a to sa rozpočítava podľa distribučného kľúča, kapitálového kľúča na jednotlivé krajiny, to znamená všetky tieto záväzky automaticky vstupujú aj s istou nadzábezpekou, tam je, to nie je jedna k jednej, tam vyše 30 % tuším navyše zabezpečenie, aby bol zachovaný Triple A, 3A-čkový rating eurovalu, takže to je automatika, s ktorou my nič nemáme, a doteraz to robí skoro 2,5 % na všetky krajiny, na ktorých záchranách sme sa zúčastňovali. A to teda aj znamená, že všetky tieto záväzky sú vo väčšej miere ako na konci dňa, môžu byť premietnuté do reality dňa, sú, sú započítané v dlhu. A to znamená, ich prípadná výzva na realizáciu týchto záruk je už zakomponovaná vo verejnom dlhu. Ten verejný dlh z hľadiska, z hľadiska percentuálneho vyjadrenia nemôže stúpnuť na základe realizácie týchto záruk. Vyjadrujem sa veľmi opatrne, aby som niečo nehovoril viac, ako momentálne môžem alebo chcem, ale, ale pravdou je, že v prípade gréckych záruk prvé plnenia Gréckej republiky voči dočasnému eurovalu sú naplánované na rok 2022 alebo ’23. To znamená, to je ten prvý rok, kedy sa môže v prípade nejakého úplného fatálneho scenára dôjsť k výzve, a tie, tie dlhy sú zrátané na splácanie ďalších 30 rokov do roku 2055. To sú také základné čísla, ale budeme o nich hovoriť na výboroch, ktoré budú zvolané ešte koncom tohto týždňa a práve k tejto téme. Ďakujem veľmi pekne, za možnosť sa vyjadriť k tejto téme.